Breivik: - Kunne ikke fortelle noe til moren min
Under sin tilleggforklaring i dag, kom han inn på det forholdet til moren, som han bodde sammen med fra 2006 til 2011. - Vi hadde ikke så veldig nær kontakt. Jeg leide et rom av henne og betalte 3500 kroner i måneden for det. Vi snakket sammen kanskje én gang per dag, sier Breivik. Han mener det ble et problem at han måtte lyve om hva han drev med. Jeg kunne ikke akkurat fortelle henne at jeg skulle utføre en aksjon, derfor så hun på meg som en person som ikke var interessert i å formalisere utdanningen min og starte en konvensjonell karrierre. Hun anerkjente ikke det jeg drev med, noe som for så vidt var helt greit, sier Breivik.Forsvarer Tord Jordet startet utspørringen og ba Breivik fortelle om opplevelser fra tidlig barndom til slutten av barneskolen. - Jeg var sammen med ganske mange fremmedkulturelle, og jeg tror årsaken til det er at jeg på en eller annen finurlig måte ble tiltrukket av folk som ikke var feminiserte. Jeg tror jeg så på norske gutter som feminiserte, så minioritetsbarn med æreskodekser appellerte mer til meg, sa terroristen.Jordet spurte også sin klient om hva han legger i en radikaliseringsprosess: - Det er den ideologiske reisen fra normalitet til de unormale. Det er en slags reise man tar, svarte han. Fra vitneboksen fortsatte Breivik å ramse opp en lang rekke negative episoder han hevder å ha hatt med ikke-etniske nordmenn gjennom oppveksten - episoder han mener har bidratt til å forme ham: * Han hevder at den første episoden skjedde i 1986 da han var syv år gammel. Breivik hevder at faren til en kamerat med innvandrerbakgrunn ødela sykkelen hans fordi syv år gamle Breivik hadde krenket denne faren. * I 1992, da Breivik var 12 år, nevner han to episoder: Først at den samme faren hadde ristet venninnen til Breiviks mor hardt under en skogstur hun hadde med hunden sin. Deretter at en pakistansk kioskeier skal ha truet Breivik og en kamerat med en stokk og at kioskeieren prøvde å ta en pose over hodet hans.* I 1994, da Breivik var 15 år, hevder han at han hang bak en t-banevogn fra Majorstua til Borgen. Da han gikk av hevder han at en pakistansk t-banesjåfør slo han i ansiktet med flat hånd. Samme år hevder Breivik at han ble slått av en annen person med innvandrerbakgrunn. * Året etter, i 1995, hevder Breivik at han ble slått med en biljardkølle i hodet av det han hevder var en kjent marokkansk voldsgjeng på den tiden. Samme år hevder han at den samme gjengen stod ran av ungdommer på Tåsen. Han hevder også at han hørte om en voldtekt av en norsk jente utført av en muslim i 1995. Kvinnen Breivik mener ble voldtatt har snakket med politiet. Hun sier at dette ikke er tilfelle, og at hun aldri var innblandet i noen form for voldsepisoder i oppveksten. Politiet har også snakket med to andre kvinner Breivik navngir i avhør, som heller ikke kjenner seg igjen i beskrivelsene hans.* I 1996 påstår Breivik at hans eks-kamerat med pakistansk opprinnelse truet og angrep en av Breiviks beste venner. * Da Breivik var 18 år i 1997 hevder han at ble forsøkt ranet av en pakistaner på et utested i Oslo. * I 1999 hevder Breivik at han ble angrepet av en gjeng muslimer på et utested i Oslo, og at disse slo ham i ansiktet. Terroristen hevder at han knakk den ene neseveggen og at det var årsaken til at han tok nesekorrigering senere. Politiet har avhørt legen som opererte Breivik i 1999. Han hentet opp epikrisen før han forklarte seg til politiet. Der kommer det ikke frem opplysninger om noe slag. - Bakgrunnen var at siktede hadde en litt høy nese, med en svak bueform. Siktede sa at han ønsket en rett profil, står det i politiavhøret. Legen utelukker ikke hundre prosent at nesen var brukket, men sier at det er lite trolig siden det ikke var noen skader på neseskilleveggen. * I 2002 hevder Breivik at han og kameratgjengen kom i klammeri med en gjeng albanere på et utested som nå heter Bohemen. Vennene som var med ham denne kvelden er blitt spurt om dette, og de har sagt at de ikke kan huske denne episoden. I tillegg nevner Breivik flere gjengvoldtekter han hevder skjedde i dette tidsrommet.* Han avsluttet med å oppsummere årene 2003 til 2011 - en perioder han hevder en at gjeng herjet på Skøyen og lagde problemer for beboerne der. - Alle disse episodene isolert sett er ikke så viktig, men den totale summen av opplevelsene har bidratt til å forme mitt syn på muslimer spesielt, sa Breivik fra vitneboksen. I den første psykiatriske erklæringen har Torgeir Husby og Synne Sørheim gått grundig inn på disse beskrivelsene i manifestet, og mener at de er med på å tegne et bilde av Breivik som utilregnelig. «Observanden vurderes ved dette å gi personlige, private og bagatellmessige forhold overordnet, politisk betydning», skriver de i erklæringen. - Hvordan gikk den prosessen fra hendelsene til du ble politisk aktiv, spurte forsvarer Jordet. - Det la vel egentlig fundamentet for de framtidige holdningene. Jeg tror jeg bestemte at jeg skulle dedikere livet mitt til politikk. I starten så trodde jeg at det var mulig å endre dette, så da tenkte jeg at det var nok å engasjere seg i et parti for å få endring i samfunnet, svarte Breivik.
Anders Behring Breivik mener at forholdet til moren ble vanskelig fordi han måtte holde tett om terrorplanene.